정조 4년
庚子七月初五日卯時。上御誠正閣。大臣備局堂上引見入侍時。領議政金尙喆。左議政徐命善。右議政李徽之。兼戶曹判書蔡濟恭。知中樞府事洪樂性。刑曹判書金孝大。兵曹判書李衍祥。訓鍊都正李敬懋。吏曹參判鄭民始。持平李夔。校理李敬一。正言洪柱翼。副修撰尹尙東。左承旨李亨逵。記事官金載瓚金廷龍徐龍輔。以次進伏訖。尙喆曰。夜間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。雨水甚悶矣。尙喆曰。雖似支離。而姑不至害農矣。尙喆曰。昨日兩正卿陞擢。允協僉謀。誠喜矣。上曰。位著乏人。莫若近日。享官分排。實無其路。不得已有是命矣。徽之曰。此二人雖好。而此外又多當次之人矣。上曰。誰也。徽之曰。如鄭民始金魯鎭徐浩修者。當次已久矣。上曰。洪柱翼事。何如。以先天事到今追論。已足爲悶。而姜忱事尤過矣。尙喆命善曰。臣等。姑未見疏本矣。上曰。洪柱翼上疏。及避嫌。啓辭。禁府囚供入之。上曰。此人。以禍家人。雖或過於此等處。不啻異事而今則朝廷草創。世臣零落。又復追及往事。則其爲憂。可勝言也。徽之曰。自乙巳初。已有此論矣。上曰。嶺湖二藩事。不可置之䵝昧。宜使一番行査矣。將問於卿等而處之矣。僉曰。亟遣綉衣。詳査宜矣。命讀李秉鼎供辭。上曰。斂贖作舍事。渠亦無辭自辨矣。至於行査。渠亦自請矣。尙喆曰。然矣。遣御史行査。在國體。不可不爲之也。上曰。誰可往査。金履禧。善爲治郡。人亦剛明云。何如。命善曰。如李敬一柳誼。亦合此任矣。尙喆曰。此平安監司鄭尙淳狀啓也。以爲博川郡。今六月初四五六日之雨。民家漂失。爲四十六戶。嘉山郡民家漂失爲四戶。在前民家漂失之人。當年條還上停捧。自有前例。請令廟堂。稟旨分付矣。依狀請擧行之意。分付。何如。上曰。依爲之。出擧條尙喆曰。此江華留守趙㻐狀啓也。以爲鎭撫營軍兵及外四營。今秋合操。依例設行。統禦營舟師操鍊。今將設行。而秋操則畿海兩道。各其前洋鍊習。已有定式。依此擧行事。令廟堂稟旨分付矣。統禦營水操。昨秋旣已設行。姑令停止。鎭撫營合操。依例擧行之意。分付。何如。上曰。依爲之。出擧條尙喆曰。前因全羅監司徐有隣狀啓。統穀般運變通事。嶺南道臣與統帥。相議論理狀聞之意。覆奏分付矣。卽見慶尙監司趙時俊狀啓。則以爲嶺沿錢還之弊。今已永罷。則不可旋復。而如以嶺沿所在他衙門穀。移作統穀。每年取用。則不但必至罄竭。而且船運之弊。與湖南無間。況沿穀至少。無以當一年取耗之數。自山郡次次移轉。亦有騷繹之患。此誠行不得之政。多般商確。終無善策。湖南耗條九千餘石。自各其邑。從市直發賣。輸送於該營。則自該營貿米添糧。而湖南一包之價。使準統營一包之穀。則食料校卒。必有稱冤之端。若自朝家。無論豐歉。每石添價四五錢。以爲推移補給之資。則厥數無過四千兩。庶可爲彼此相當之道。請令廟堂。稟旨分付矣。嶺南之錢還。旣禁斷矣。湖南之船運。亦防塞矣。若其該營救弊之道。分付道臣。使之相議帥臣。論理狀聞矣。其所請得錢。爲四千兩從前均廳之已劃給爲一萬錢。則番番添給。非但重難。而朝家又令狀聞。及其狀請。終若靳惜。則事面不當如此。臣等之意。許施爲宜。而該堂覆難之語。亦不無所執。下詢該堂而處之。何如。上曰。左右相之意。何如。命善曰。道臣所請。未必指均廳錢而無論某樣錢與穀。今番則朝家勢將區劃。屢煩覆難。而終不出場。則事面之如何。誠如首相所奏矣。徽之曰。朝家以統營事。屢次煩稟。畢竟無所區劃。則事面恐涉無實。無論某樣錢穀。劃給似宜矣。上曰。該堂之意。何如。民始曰。均廳所管之物。非給代則勿許他用。旣在事目。當初萬兩之劃給統營。已失立法之本意。今若以其零數。又爲劃給。則右沿漁稅。盡屬統營。自本廳。別無可以句管者。非但有違於均稅事目而已。本廳稅入。逐年減縮。出入幾相當。每年劃出四千兩。將何以支用乎。且此路一開。各道營閫。如有不足之患。則其將每每劃給均廳之物乎。此亦難繼之道。臣意則某樣錢穀中。從便劃給。則容或可也。至於漁稅。則決不可許劃矣。尙喆曰。臣非爲統營地也。所惜者卽朝家事面。今番一依道臣所請許施。而如是許施之後。統營若復煩聒於朝廷。則此帥臣之責也。自當有警勵之道。以此意。竝爲嚴飭。何如。上曰。依爲之。出擧條尙喆曰。掌令權德訓上疏批旨。有令廟堂稟處之命矣。其一先正臣李珥鄕約書。使各道各邑講行。而擇邑中可爲師表者。定爲都憲副憲。春秋齊會一處。課其勤慢。其有不遵者。則都憲報于官長而治之。甚難化者。官長報于巡營而處之。又令道臣。春秋巡歷之時。察民俗之善惡。課講行之能否。明示賞罰。嚴加懲勸事也。其一。科擧之規。今若申明祖宗之舊典。復設訓導之職。毋論文蔭。必以文雅謹飭之人。擇差。專意敎冑。春秋。方伯之巡過也。課以殿最。聲績卓然者。啓達天聽。陞資遷轉。以爲激勸之方。至於科弊之冒濫。照訖考講。法意嚴截而中年廢閣。自今爲始。先行照訖之規。能通論語孝經等書。然後遂捧單子。納于試所。則不文之類。無冒赴之意。場屋之間。無雜亂之弊事也。臨科照訖講。益加申飭。俾有實效。至於訓導之設。幾百年停廢者。猝難變通。今不可輕議。竝姑置之。何如。上曰。猝難變通。今姑置之。可也。出擧條尙喆曰。此永宗防禦使申㬚狀啓也。以爲今秋陸操。依例設行事。令廟堂。稟旨分付矣。詰戎大政。何可一任抛廢。今秋依例擧行之意。分付。何如。上曰。依爲之。出擧條尙喆曰。行副司直兪彦鎬。今旣敍用。備局堂上還差。何如。上曰。依爲之。出擧條衍祥曰。初八日動駕時。禁軍及都監軍兵隨駕。餘軍留營。何以爲之乎。敢稟。上曰。置之。可也。出擧條上曰。朝著乏人。已無可言。而武臣尤爲乏人。今則訓將已老矣。禁御兩將外。將任無以備員。誠非小憂矣。勸武之規。近久廢閣。武才之不出。良以此也。兵判與大臣將臣。相議廣問。後日筵中。登聞。可也。尙喆曰。將任之乏人。實是可悶。臣等非不留意搜問。而第無可合之人。每以是相與憂悶矣。衍祥曰。承文院入接處所。草記入啓。姑未承敎矣。何以爲之乎。上曰。承文院。入處於舊玉堂。忠壯忠翊將。入處於舊承文院。好矣。從當下敎也。三司諸臣進伏。上曰。只擧末端以奏。可也。夔柱翼尙東啓曰。請喬桐府黜置罪人鄭致達妻。夬正王法。以洩神人之憤。上曰。不允。請還寢遠竄罪人韓翼謩金吾草記勿施之命。仍施遠竄之典。上曰。不允。請放逐罪人金相福。亟令王府。拿鞫嚴問。夬正王法。上曰。不允。請黑山島圍籬罪人龜柱。亟加嚴鞫。夬正王法。上曰。不允。請削黜罪人洪樂純。爲先中途付處。上曰。不允。夔柱翼啓曰。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。嚴鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者。絶島散配。上曰。亟停勿煩。請洪國榮爲先亟施遠竄之典。上曰。亟停勿煩。夔啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請大靜縣定配罪人聖中。亟令王府。設鞫嚴問。期於得情。夬正王法。上曰。不允。請削板罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。夬正王法。上曰。亟停勿煩。請薪智島遷棘罪人瑩中。設鞫嚴問。夬施當律。上曰。不允。請濟州牧定配罪人後樂。亟命王府。更加嚴鞫。期於得情。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。請楸子島安置罪人李普行。亟令王府。拿鞫嚴問。上曰。不允。柱翼啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。夬正王法。上曰。不允。請南海縣定配罪人李弘濟。亟令王府。設鞫嚴問。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。請定配罪人具翼遠。亟寢酌處之命。仍令王府。嚴鞫得情。夬施當律。上曰。不允。請減死安置罪人大燮。亟寢酌處之命。仍令王府。設鞫得情。夬正王法。上曰。不允。請減死罪人弼海。亟寢酌處之命。仍令王府。設鞫得情。夬正王法。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。亟停勿煩。請恒善支屬。亟令散配。日謙兄弟。竝投絶島。以嚴隄防。上曰。不允。請遷棘罪人瑩中。亟令王府。設鞫嚴問。夬施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請濟州牧減死定配罪人範聖。依律處斷。上曰。不允。請減死定配罪人德秀。亟令王府。更加嚴鞫。夬正王法。上曰。不允。請逆賊尙魯。亟施孥戮之典。上曰。不允。請持平姜忱。亟命改正淸顯之選。仍令選部。勿復檢擬於三司之望。上曰。不允。夔曰。臣雖極無似。懲討之誠。根於秉彝。前後臺職。有除輒膺。叨參合啓。亦已累矣。以不與俱生之義。有得請乃已之擧而第念忱誠淺薄。言議拙訥。不得回天聽而孚聖心。使王章久屈。諸賊尙逭。一則臣罪。二則臣罪。居常慙恧。無地自容。昨伏見正言洪柱翼疏本。則語及臺閣。謂之一謄故紙。便以爲能事已畢。殊無至誠懇迫之意。臣固受以爲罪。益勉其所不能。而每當合啓承批之後。雖不得不黽勉退出。顧其情。則誠抑塞而不自安矣。夫安有揚揚自得視以能事之理乎。身爲言官。得此目而仍因蹲冒。斷無是理。故昨日召牌之下。相率來避。而未得上徹。旋卽違傲而繼承飭敎。臣於是。尤不勝惶悚罔措。賓對體重。大論方張。不獲已冒沒登筵。而若其難冒之義。不可以副急一出。有所異同。請命遞斥臣職。上曰。勿辭。亦勿退待。柱翼曰。姜忱事。臣已略陳於昨日啓辭。而蓋其世累人器。不合淸選。特以蝨附權奸。藉其吹噓。濫占瀛選。其時物議。已多駭惋。在渠之道。固當隨分殫竭。以效自靖之義。而及當權奸屛退之時。大論方張之日。汲汲尋單。忙忙下鄕。顯有規避之迹。其懷私黨之罪。不可不論。且以向日講筵事言之。以誠意爲未發。已愧講官之體。此則猶屬公罪。至於計出護短。反其奏語於俄頃之間。咫尺天陛。擧措駭然。此則有關心術之微。大有傷於事君以實之道。伊日入侍諸臣。莫不駭惋而嗤笑。臣姑以世累之不合淸選。人器之不堪經幄。略有所論列。及承聖批。乃有過矣之敎。爲臺臣而旣承過矣之批。則有不可仍冒臺次。昨日避嫌。不得上徹。而今因賓對有命。不得不黽勉趨承。而揆以臺體。終難蹲冒。請命遞斥臣職。上曰。勿辭。亨逵曰。正言洪柱翼。再啓煩瀆。退待物論矣。上曰。知道。命退。諸臣以次出。